Emilio Betti

Emilio Betti (* 20. august 1890, Camerino† 11. august 1968, Camorciano di Camerino) bol taliansky právnik (právny romanista a civilista) a spoluzakladateľ filozofickej hermeneutiky. 

 Dielo 
Betti sa venoval mnohým témam z oblasti rímskeho, občianskeho práva, civilného procesného práva a medzinárodného práva súkromného, pričom potreby jeho výskumu ho doviedli k všeobecnejším úvahám o interpretácii a hermeneutike.

Nadväzuje na všeobecnú teóriu výkladu ako ju rozvinul najmä Schleiermacher a Dilthey a usiluje sa o jej aplikáciu v celej oblasti duchovných vied.

Jeho chápanie teórie výkladu sa nazýva rekonštruktívnou hermeneutikou, ktorá sa vymedzuje voči tzv. integratívnej hermeneutike rozvíjanej najmä Heideggerom a Gadamerom. Integratívna hermeneutika sa snaží vykladať hermeneutický objekt (text) na základe dejinnosti hermeneutického subjektu (interpretátor), pričom sa však hlavný dôraz pri výklade kladie na porozumenie prítomnosti, a tak sa dejinnosť subjektu integruje do interpretovaného objektu. Výsledkom takéhoto výkladu je potom (historický) relativizmus. Betti sa voči takémuto chápaniu hermeneutiky vymedzuje, pretože "práve pri tomto hermeneutickom postupe sa stupňuje nebezpečie nesprávneho porozumenia spolu s možnosťou, že sa zo skúmaných textov získa iba to zmysluplné a rozumové, ktoré je vlastné interpretátorovi, a že sa vynechá to, čo je cudzie a vlastné druhému, event. sa to dá do zátvoriek ako údajný mýtus. Ponúka sa však táto námietka: texty predložené zmysel určujúcemu ‘predporozumeniu’ tu nie sú nato, aby potvrdili naše vopred prijaté predpoklady: musíme naopak predpokladať, že tieto texty nám majú povedať niečo, čo ešte sami od seba nevieme a čo je tu nezávisle na našom určovaní zmyslu."BETTI, E.: Hermeneutika jako obecná metodika humanitních věd. Přel. K. Šprunk. In: Sousedík, S.: Úvod do rekonstruktivní hermeneutiky. Praha: Triton 2008, s. 128.

Predpokladom rekonštruktívnej hermeneutiky je filozofický realizmus. 

 Referencie 

 Externé odkazy 


Kategória:Talianski filozofi
Kategória:Talianski právni romanisti
Kategória:Talianski právni teoretici
Kategória:Talianski univerzitní profesori
Kategória:Talianski spisovatelia